Lukuaika noin 3 min

Suomen Uberin maajohtaja Joel Järvinen, 34, on valittu johtamaan myös Ruotsin Uberin liiketoimintaa. Hän jatkaa edelleen myös Suomen maajohtajana. Järvisen toimenkuva laajenee mielenkiintoisella hetkellä.

Suomessa tulee ensi kesänä voimaan uusi liikennepalvelulaki, joka tunnistaa myös Uberin kaltaiset toimijat ja helpottaa yrittäjäksi ja kuljettajaksi ryhtymistä.

”Uusi toimenkuvani avaa mahdollisuuksia viedä Ruotsiin hyvää uutta sääntelyä ja ajattelua, jota Suomessa ollaan nyt tuomassa. Ruotsista taas voin viedä Suomeen ajatuksia siitä, miltä jo avautunut ja kilpailtu markkina näyttää ja miten Uber Ruotsissa toimii”, Järvinen sanoo.

Tulevaa kesää Järvinen odottaa innolla.

”Samalla, kun katson Ruotsin perään, valmistaudumme kovasti siihen, että pääsemme palaamaan toimintaan Suomessa heinäkuussa.”

Tuolloin UberPopin kaltaista palvelua on lupa odottaa takaisin Suomeen vajaan vuoden tauon jälkeen.

”Emme ole vielä lyöneet lukkoon, millä palvelunimikkeellä tulemme ulos. Tulemme joka tapauksessa takaisin uuden lainsäädännön puitteissa.”

Valmistaudumme kovasti siihen, että pääsemme palaamaan toimintaan Suomessa heinäkuussa.” Joel Järvinen maajohtaja, Uber Suomi ja Ruotsi

Uberin toiminta on ollut jäissä useissa Pohjoismaissa. Yhtiö joutui lopettamaan UberPop-palvelunsa sekä Suomessa että Ruotsissa. Tanskassa koko toiminta jouduttiin ajamaan alas.

Ero Uberin käytössä on ollut suuri verrattuna esimerkiksi Keski-Euroopan suurkaupunkeihin, joissa tarjontaa on runsaasti ja Uberin käyttö on helppoa ja halpaa verrattuna Pohjolaan.

Onko Uberille sijaa Pohjoismaissa? Järvisen mukaan on.

”Ruotsi on hyvä esimerkki siitä, että toiminta on mahdollista myös nykysääntelyllä. Lupavaatimus ei ole este toiminnalle, kunhan lupia on saatavilla kaikille halukkaille. Toki Suomi menee nyt askeleen eteenpäin, ja uuden lainsäädännön avulla päästään 2000-luvulle.”

Suomessa Uberin johdon ja kuljettajien toimintaa on puitu oikeudessa asti. Viime kesänä Helsingin käräjäoikeus määräsi Järvisen omaisuutta vakuustakavarikkoon 250 000 euron edestä. Häntä epäiltiin avunannosta luvattoman taksitoiminnan harjoittamiseen.

Uber valitti käräjäoikeuden päätöksestä ja takavarikointipäätös kumottiin joulukuussa.

Järvinen on niukkasanainen kommentoidessaan, mikä tilanne nyt on.

”Tuemme kuljettajia sen, minkä pystymme. He ovat tietenkin olleet mukana yksityishenkilöinä. Yrityksen osalta asiaan ei ole suuremmin päivitettävää. Jatkamme keskustelua viranomaisten kanssa, jotta asiat saataisiin selvitettyä mahdollisimman pian.”

Ruotsi on Uberin suurin markkina Pohjoismaissa. Palvelu toimii kaikissa suurimmissa kaupungeissa. Esimerkiksi Tukholmassa käyttäjiä on yli 100 000 joka kuukausi, ja joka viides kaupungin asukas on käyttänyt Uberia.

Ruotsia kuvataan usein virheellisesti liberaaliksi taksimarkkinaksi, vaikka todellisuudessa sääntely on erittäin tiukkaa.

Länsinaapurissa taksikilpailu avattiin 25 vuotta sitten, mutta sääntely on sen jälkeen jämähtänyt uusien palveluiden näkökulmasta paikoilleen. Uber-kuskeilla on Ruotsissa täysin samat vaatimukset kuin tavallisilla taksikuskeilla.

Ruotsissa on 4,7 miljoonaa ajoneuvoa, joista 16 000 on takseja.

”Ruotsissa hyvin pieni osuus ajoneuvokannasta on joustavassa käytössä. Suomessa voidaan jatkossa saada ajoneuvokanta tehokkaampaan käyttöön.”

Ruotsi on Järviselle ennestään tuttu paikka. Hän on asunut Ruotsissa jo ennen kuin hän aloitti Uberilla 3,5 vuotta sitten. Uberilla hän työskenteli aluksi Tukholmassa ennen siirtymistään Helsinkiin.

Ennen Uberia Järvinen työskenteli maailman suurimmassa tuulivoimayhtiössä Vestaksessa tehtävinään Suomen liiketoiminnan kehittäminen ja myynti.